**NOTĂ-INFORMATIVĂ**

la proiectul hotărârii de Guvern privind modificarea anexei la

Hotărârea Guvernului nr. 666/2015 cu privire la stabilirea cazurilor de asigurare

cu rație alimentară a efectivului Armatei Naționale pe timp de pace

|  |
| --- |
| **Denumirea autorului****și, după caz, a participanților la elaborarea proiectului** |
| Proiectul hotărârii de Guvern privind modificarea anexei la Hotărârea Guvernuluinr. 666/2015 cu privire la stabilirea cazurilor de asigurare cu rație alimentară a efectivului Armatei Naționale pe timp de pace (în continuare – *Proiectul hotărârii de Guvern*) a fost elaborat de către Ministerul Apărării, ceea ce corespunde prevederilor art. 23 alin. (1) și (2) lit. c) din Legea nr. 100/2017 cu privire la actele normative. |
| **Condițiile ce au impus elaborarea proiectului de act normativ****și finalitățile urmărite** |
| Este bine cunoscut că, protecția socială a militarilor a devenit subiect sensibil pentru instituția apărării după ce, pe fundalul austerității bugetare naționale și a crizei economice globale, Parlamentul Republicii Moldova a exclus, la finele anului 2009, o serie de garanții care prevedeau pentru militari un spectru mai larg de înlesniri și compensații, în rezultatul cărora a început fluxul masiv de plecări din serviciul militar activ al specialiștilor cu o pregătire calificată, a scăzut motivația pentru încadrarea tinerilor specialiști în serviciul militar prin contract și, respectiv, s-a diminuat semnificativ nivelul de atractivitate a profesiei de militar în rândul populației.Serviciul militar presupune un regim de viață și de activitate mai intens decât un serviciu civil, cu restricții și interdicții dure, iar în anumite cazuri, nivelul de stres, efortul fizic, intelectual și psihologic depășesc cu mult nivelul normal, inclusiv persistă condiții de risc sporit pentru viață și sănătate. Totodată, măsurile de protecție socială aplicabile în prezent, nu sunt suficiente pentru a compensa condițiile în care militarii prin contract sunt obligați să-și îndeplinească serviciul.Evenimentele din 24 februarie 2022, cu referire la războiul din Ucraina, au reconfigurat radical viziunea asupra rolului Armatei Naționale, importanța menținerii și consolidării la nivel înalt a capacităților de luptă și defensive ale acesteia, marcând și reorientând atenția societății către această entitate ca fiind cea care este și trebuie să fie la straja țării, în garanția prevenirii unor scenarii similare cu cele din țara vecină. Urmare a analizei ducerii acțiunilor de luptă de către părțile beligerante în Ucraina, Ministerul Apărării al Republicii Moldova și-a reconfigurat viziunea privind pregătirea Armatei Naționale pentru apărarea țării, fiind intensificat gradul de gătință și pregătire de luptă pentru a face față unui eventual atac armat. Respectiv, aceasta a dus la creșterea nivelului de efort fizic și psiho-emoțional al militarilor implicați în acest proces de pregătire de luptă. Astfel, Ministerul Apărării intervine să revizuiască cu prioritate cadrul normativ referitor la asigurarea cu rație alimentară a militarilor prin contract ai Armatei Naționale. Propunerile ministerului vizează în speță acei militari prin contract care fac parte din forțe operaționale luând în considerație faptul că, această categorie este cea mai expusă la eforturile fizice și psiho-emoționale.Misiunea de bază a Armatei Naționale constă în asigurarea apărării naţionale prin prevenirea, contracararea şi anihilarea ameninţărilor şi agresiunilor cu caracter militar îndreptate împotriva ţării. Aceasta se realizează prin simularea în permanență pe timp de pace a acțiunilor de luptă, militarii fiind expuși condițiilor similare teatrului de luptă. Având în vedere că condițiile de activitate a militarilor sunt practic identice cu cele de pe câmpul de luptă, este imperativ ca și asigurarea cu rația alimentară a celor implicați în acest proces de gătință și menținere a capacității de apărare a țării, să fie similară. Respectiv, repere pentru elaborarea/promovarea prezentul proiect de hotărâre de Guvern, au fost necesitatea menținerii în permanență a capacității de luptă, îmbunătățirii nivelului de protecție socială a militarilor prin contract, majorarea nivelului de atractivitate a serviciului militar, asigurarea condițiilor materiale necesare pentru exercitarea eficientă de către militari a obligațiilor de serviciu, atragerea și menținerea în serviciul militar a resurselor umane profesioniste (deficitare), aceste măsuri fiind orientate spre impulsionarea procesului de profesionalizare a Armatei Naționale. Totodată, unul din scopurile principale ale proiectului este și grija față de sănătatea efectivului de militari prin contract ai armatei prin asigurarea condițiilor (cel puțin minime) de alimentare sănătoasă a acestora, fapt ce va contribui în perspectivă la: - diminuarea cheltuielilor legate de tratamentul militarilor care s-au îmbolnăvit urmare a nealimentării la timp sau alimentării din cont propriu necorespunzătoare;- sporirea semnificativă a capacității de luptă și de îndeplinire a misiunilor de către Armata Națională. Menționăm că, la etapa când a fost aprobată Hotărârea Guvernului nr. 666/2015, aceasta nu conținea prevederi prin care militarii prin contract să fie asigurați cu rație alimentară indiferent de locul executării serviciului, limitând astfel, asigurarea cu hrană a acestora doar în cazul în care aceștia se află în unitățile militare aflate în afara localităților. În acest sens, pe parcursul implementării acestei hotărâri de Guvern, s-a constatat că actuala normă din anexa la hotărâre, este una discriminatorie vizavi de acei militari care nu pot fi asigurați cu hrană datorită locului de îndeplinire a serviciului militar, punându-i în situația de a-și procura hrana din propriile surse. Ba mai mult, în unele cazuri procurarea hranei pe cont propriu, ori uneori nu este posibilă datorită lipsei în localitatea în care îndeplinesc serviciul, a rețelelor/serviciilor de alimentație adecvate, ori aceste servicii și produse oferite sunt de o calitate inferioară și, astfel, de multe ori militarii sunt puși în situația de a nu se alimenta, fapt ce contribuie la creșterea riscului deteriorării sănătății acestora, diminuarea eforturilor de îndeplinire la nivel înalt a misiunilor și a obligațiilor funcționale. La moment, Hotărârea Guvernului nr. 666/2015, cu lista de cazuri de asigurare cu hrană și, respectiv, implementarea acesteia prin actele normative departamentale ale Ministerului Apărării, prezumă hrănirea efectivului, cu trei mese, în timp de 24 de ore. Totuși, e de menționat că, pentru efectivul de militari care actualmente nu se încadrează în această listă, stabilirea unei excepții de la regulă, adică hrănirea acestora în cantitatea și la standardele de calitate (o data pe zi (la prânz) – la un preț de aproximativ **40 de lei**) poate contribui la menținerea capacității de luptă și operaționale, va influența în mod direct starea de sănătate a acestora, va contribui semnificativ la menținerea unui moral mai ridicat al lor și, respectiv, stimularea obținerii de mai multe progrese în timpul îndeplinirii obligațiilor de serviciu.În majoritatea statelor (SUA, România, Federația Rusă, Belarus etc.), militarii prin contract sunt asigurați cu rație alimentară, indiferent de tipul misiunilor executate și locul de îndeplinire a serviciului ori compensație în schimbul rației alimentare. Paralel, chiar și militarii din regiunea separatistă Transnistria sunt asigurați cu rația alimentară. |
| **Descrierea gradului de compatibilitate****pentru proiectele care au ca scop armonizarea legislației naționale****cu legislația Uniunii Europene** |
| Proiectul actului normativ în speță nu are drept scop armonizarea legislației naționale cu legislația Uniunii Europene și nu contravine legislației comunitare. |
| **Principalele prevederi ale proiectului****și evidențierea elementelor noi** |
| Proiectul prevede modificarea anexei la Hotărârea Guvernului nr. 666/2015, în scopul asigurării cu rația alimentară a tuturor militarilor prin contract implicați în procesul de instruire și pregătire de luptă. Astfel, se propun modificări prin care militarii prin contract pe perioada executării serviciului militar, se asigură cu rație alimentară din contul și în modul stabilit de Ministerul Apărării, fiind eliminată astfel, norma anterioară care oferea acest drept doar în dependență de faptul dacă militarul se afla în afara localității în care îndeplinește serviciul. Adițional, e de menționat că odată cu aprobarea acestor amendamente, acestea nu se vor aplica: - în perioada aflării militarilor prin contract în concedii de orice tip;- în perioada detașării la studii sau alte forme de perfecționare, dacă sunt asigurați cu hrană de către organizatori;- în perioada detașării în misiuni și operații internaționale. Acest aspect și alte reglementări similare vor fi stabilite de către Ministerul Apărării în actele sale normative departamentale după aprobarea proiectului de hotărâre de Guvern.  |
| **Fundamentarea economico-financiară** |
| Conform estimărilor preliminare realizate de Ministerul Apărării, **COSTUL TOTAL** al implementării proiectului respectiv constituie: cca **8 800.0 mii lei anual**.Totodată, deoarece intrarea în vigoare a proiectului hotărârii de Guvern se propune a fi începând cu 1 aprilie 2023, pentru anul curent, implementarea proiectului va constitui cca **6 600.0 mii lei**. Conform pct.2 al Hotărârii Guvernului nr. 666/2015: „Asigurarea cu rație alimentară a efectivului Armatei Naționale pe timp de pace se va efectua din contul și limita bugetului Ministerului Apărării aprobat prin legea bugetului de stat pentru anul respectiv.”.Respectiv, remarcăm că, acest efort financiar al Bugetului de Stat, va fi acoperit din contul alocațiilor aprobate pentru Ministerul Apărării la capitolul „Procurarea produselor alimentare”. Implementarea acestor prevederi și creșterea numărului celor care urmează a fi asigurați cu rația alimentară se va face treptat și prioritizat în dependență de resursele disponibile în anul 2023.Totodată, resursele financiare necesare pentru implementarea amendamentelor în cauză în anul 2024-2027, urmează să fie identificate în următorul ciclul bugetar în procesul de elaborare a CBTM. Reieșind din faptul că, în conformitate cu prevederile Legii nr. 245/2008 cu privire la secretul de stat și Nomenclatorului informațiilor atribuite la secret de stat, aprobat prin Hotărârea Guvernului nr. 411/2010, datele cantitative cu privire la efectivul numeric al Forțelor Armate care va necesita asigurarea cu rație alimentară (urmare a aprobării acestui proiect de modificare a Hotărârii Guvernului nr.666/2015), constituie informații atribuite la secretul de stat, calculele detaliate vor fi prezentate suplimentar, la solicitare. |
| **Modul de încorporare a actului****în cadrul normativ în vigoare** |
| Proiectul hotărârii de Guvern se încorporează perfect în sistemul actelor normative în vigoare, nefiind necesară elaborarea unor acte normative suplimentare pentru implementarea acestuia. |
| **Avizarea și consultarea publică a proiectului** |
| În temeiul prevederilor art. 32 alin. (1) din Legea nr. 100/2017 cu privire la actele normative, proiectul de lege pentru modificarea unor acte normative va fi avizat de către autoritățile publice centrale de resort.Concomitent, în scopul respectării prevederilor Legii nr. 239/2008 privind transparența în procesul decizional și Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, proiectul de hotărâre va fi plasat pe pagina web oficială a Ministerului Apărării ([*https://www.army.md*](https://www.army.md)), la compartimentul „*Transparența Decizională*”, rubrica „*Anunțurile privind inițierea elaborării deciziei*”, precum și pe platforma guvernamentală [*https://particip.gov.md*](https://particip.gov.md).  |
| **Constatările expertizei anticorupție** |
| Proiectul hotărârii de Guvern urmează a fi supus expertizei anticorupție, efectuată de către Centrul Național Anticorupție. |
| **Constatările expertizei juridice** |
| Proiectul hotărârii de Guvern urmează a fi supus expertizei juridice, efectuată de către Ministerul Justiției. |